Bekendstelling: Só vervoer ŉ mens ŉ groot gesin op ŉ begrotingDie Suzuki Ertiga. (Foto: Verskaf) Suzuki is twee agtereenvolgende jare al deur Cars.co.za gekies as motorvervaardiger van die jaar. Hulle het ook nie lank terug die nuutste Jimny bekendgestel waarvan hulle nie genoeg kan bou om in die aanvraag te voorsien nie. Voertuie soos die Ertiga laat ŉ mens nie altyd na jou asem snak nie, maar daar is ŉ goeie rede hoekom hulle bestaan. Dit is eintlik heel eenvoudig. Daar is gesinne in Suid-Afrika wat ses of meer lede het. Dán is ŉ gewone luikrug of sedan én meeste sportnutsvoertuie uit. Suzuki het wel ŉ antwoord … die sewe-sitplek Ertiga MPV. Dink iewers tussen Toyota se Avanza en Honda se BR-V. Eerste indrukke is goed. Die nuwe Ertiga is heelwat groter as sy voorganger, én baie beter afgerond met die nuwe swart binneruim. Ons Suid-Afrikaners hou nie van ŉ beige binneruim soos die Midde- en Verre-Ooste nie. Die ontwerp is netjies sonder om vervelig te wees. Die binneruim is eenvoudig en ruim. Met die derde ry sitplekke toegevou is die kattebak enorm, met hulle oop – net genoeg om ŉ paar skooltasse in te laai. Daar is genoeg luukshede om jou rit aangenaam te hou soos Bluetooth, lugreëling en elektriese vensters sonder om onnodige speelgoed in te laai wat die prys opjaag. Die Suzuki Ertiga. (Foto: Verskaf) Die Ertiga word aangedryf deur ŉ nuwer Suzuki-kragbron – die K15B. Dié atmosferiese viersilinderpetrolenjin bied 77 kW teen 6 000 r/min en 138 Nm teen 4 400 r/min. Daar is twee ratkaste beskikbaar: ŉ 5-spoed handrat of 4-spoed outo. 0 – 100 km/h syfers nie belangrik nie – maar met drie volwassenes en ŉ kardoes vol oliebolle kan die Ertiga heeltemal sy man staan in die verkeer in en om Johannesburg. Hy stel ook nie teleur op die snelweg nie en hy draf lag-lag 140 km/h saam die verkeer. Die Ertiga is heel veilig met twee lugsakke, ABS met EBD, ISOFIX en ŉ parkeerhulpstelsel. Die Ertiga maak gebruik van Suzuki se gepatenteerde TECT (Total Effective Control Technology) om ŉ baie sterk struktuur te vorm en energie om en onder deur die onderstel te skuif sodat die passasiers nie die impak absorbeer nie. Waar die Honda BR-V beslis ŉ kleiner produk is, en Toyota se Avanza ŉ meer basiese produk is gaan die Ertiga ŉ lekker middeweg bied. Suzuki bied ŉ 4 jaar/ 60 000 km diensplan én ŉ 5 jaar/ 200 000 km waarborg. Ons ry binnekort met ŉ hele gesin en pakkerasies met die Ertiga see toe vir twee weke en dan sal ons verder berig oor hoe prakties hy is, hoe hy hom op die langpad gedra en watter soort brandstofverbruik hy kan bied. Die reeks lyk só: Het jy raad nodig voordat jy daardie spoggerige nuwe motor koop? Vra Maroela Media se motor-foendi.